b'\n_START_ARTICLE_\nZbur\xc4\x83torii nop\xc8\x9bii\n_START_SECTION_\nZbur\xc4\x83torii nop\xc8\x9bii\n_START_PARAGRAPH_\nNou\xc4\x83 savan\xc8\x9bi se \xc3\xaembarc\xc4\x83 pe nava Zbur\xc4\x83torii nop\xc8\x9bii pentru a porni \xc3\xaen c\xc4\x83utarea volcrynilor, o ras\xc4\x83 mitic\xc4\x83 de nomazi stelari. \xc3\x8ens\xc4\x83 nava este condus\xc4\x83 de un c\xc4\x83pitan pe care pasagerii \xc3\xael pot doar auzi sau vedea \xc3\xaen proiec\xc8\x9bie holografic\xc4\x83. C\xc3\xa2nd unul dintre pasageri, \xc3\xaenzestrat cu puteri psihice, depisteaz\xc4\x83 c\xc4\x83 un pericol de pe nav\xc4\x83 \xc3\xaei p\xc3\xa2nde\xc8\x99te pe to\xc8\x9bi, b\xc4\x83nuielile se \xc3\xaendreapt\xc4\x83 spre c\xc4\x83pitan. Iar c\xc3\xa2nd pasagerul moare, b\xc4\x83nuielile par a se confirma. \xc3\x8en \xc3\xaencercarea de a destr\xc4\x83ma misterul din jurul c\xc4\x83pitanului, pasagerii sunt omor\xc3\xa2\xc8\x9bi unul c\xc3\xa2te unul. \xc3\x8en cele din urm\xc4\x83 se dovede\xc8\x99te c\xc4\x83, de fapt, c\xc4\x83pitanul \xc3\xaencerca s\xc4\x83 \xc3\xaei apere de mama lui, a c\xc4\x83rei stafie anima nava, omor\xc3\xa2nd orice pasager care se \xc3\xaembarca la bordul ei.\n_START_SECTION_\nComand\xc4\x83 prioritar\xc4\x83\n_START_PARAGRAPH_\nPe planeta Grotto se g\xc4\x83sesc pietrele pre\xc8\x9bioase numite voylburi, a c\xc4\x83ror exploatare \xc3\xaen condi\xc8\x9bii normale implic\xc4\x83 foarte mari cheltuieli. De aceea, munca se desf\xc4\x83\xc8\x99oar\xc4\x83 cu ajutorul unor echipe de cadavre manipulate de supraveghetori. Existen\xc8\x9ba acestor echipe nu este agreat\xc4\x83 de c\xc4\x83tre unii dintre localnici, care \xc3\xaencearc\xc4\x83 s\xc4\x83 \xc3\xaei \xc3\xaenl\xc4\x83ture de pe planet\xc4\x83 pe manipulatorii de cadavre. Pentru a realiza asta, ei \xc3\xaencearc\xc4\x83 s\xc4\x83 \xc3\xaentoarc\xc4\x83 asupra manipulatorilor tocmai uneltele lor, cadavrele, conduc\xc3\xa2ndu-le cu ajutorul unui dispozitiv special care trimte o comand\xc4\x83 prioritar\xc4\x83.\n_START_SECTION_\nWeek-end \xc3\xaentr-o zon\xc4\x83 de r\xc4\x83zboi\n_START_PARAGRAPH_\n\xc3\x8en viitor, oamenii caut\xc4\x83 noi metode de divertisment. Una dintre ele este r\xc4\x83zboiul de weekend, \xc3\xaen care dou\xc4\x83 armate se \xc3\xaenfrunt\xc4\x83 pentru a ob\xc8\x9bine c\xc3\xa2t mai multe killpuncte. Divertismentul cost\xc4\x83 mult, dar oferta este realist\xc4\x83: mar\xc8\x99uri zilnice, trai \xc8\x99i m\xc3\xa2ncare ca de r\xc4\x83zboi, plantoane de noapte, teama c\xc4\x83 po\xc8\x9bi fi oric\xc3\xa2nd obiectul unei ambuscade. \xc8\x98i, peste toate astea, cei neaten\xc8\x9bi \xc3\xae\xc8\x99i pot pierde via\xc8\x9ba de-adev\xc4\x83ratelea.\n_START_SECTION_\nDe om nu te-atinge\n_START_PARAGRAPH_\nJaenshii sunt o ras\xc4\x83 eminamente pa\xc8\x99nic\xc4\x83, a c\xc4\x83rei experien\xc8\x9b\xc4\x83 religioas\xc4\x83 se manifest\xc4\x83 prin \xc3\xaenchinarea \xc3\xaen fa\xc8\x9ba unor piramide. Teritoriile ocupate de ei sunt dorite de \xc3\x8engerii de O\xc8\x9bel, o organiza\xc8\x9bie p\xc4\x83m\xc3\xa2ntean\xc4\x83 care \xc3\xael sluje\xc8\x99te pe copilul Bakkalon \xc8\x99i care \xc3\xaei consider\xc4\x83 pe jaenshi animale f\xc4\x83r\xc4\x83 suflet. \xc3\x8engerii de O\xc8\x9bel \xc3\xaei m\xc4\x83cel\xc4\x83resc pe jaenshi, dar c\xc3\xa2nd unul dintre ei este ucis din gre\xc8\x99eal\xc4\x83 de ace\xc8\x99tia, consider\xc4\x83 gestul drept un sacrilegiu care trebuie pedepsit. \xc3\x8ens\xc4\x83 jaenshii refuz\xc4\x83 lupta de rezisten\xc8\x9b\xc4\x83, chiar \xc8\x99i atunci c\xc3\xa2nd un comerciant p\xc4\x83m\xc3\xa2ntean le furnizeaz\xc4\x83 arme, fiind convin\xc8\x99i c\xc4\x83 orice problem\xc4\x83 se poate rezolva pe cale pa\xc8\x99nic\xc4\x83.\n_START_SECTION_\nNici fl\xc4\x83c\xc4\x83rile multicolore ale unui inel stelar\n_START_PARAGRAPH_\nOmenirea c\xc4\x83l\xc4\x83tore\xc8\x99te prin spa\xc8\x9biu folosind g\xc4\x83urile negre. \xc3\x8en jurul lor, ea construie\xc8\x99te inele stelare care genereaz\xc4\x83 energie, produc\xc3\xa2nd un vortex nulspa\xc8\x9biu prin care se p\xc4\x83\xc8\x99e\xc8\x99te \xc3\xaen alt loc al universului.\n_START_SECTION_\nUn c\xc3\xa2ntec pentru Lya\n_START_PARAGRAPH_\nCiviliza\xc8\x9bia skheeniilor, mult mai veche ca omenirea, ascunde un mister: ajun\xc8\x99i la o anumit\xc4\x83 v\xc3\xa2rst\xc4\x83, membrii ei aleg Reunirea, un ritual \xc3\xaen urma c\xc4\x83ruia sunt parazita\xc8\x9bi de greeshka, organism care \xc3\xaei devoreaz\xc4\x83. Departe de a fi \xc3\xaengrozi\xc8\x9bi de aceast\xc4\x83 perspectiv\xc4\x83, skheenii o a\xc8\x99teapt\xc4\x83 cu ner\xc4\x83bdare \xc8\x99i, odat\xc4\x83 parazita\xc8\x9bi de greeshka, intr\xc4\x83 \xc3\xaentr-o stare de pace sufleteasc\xc4\x83 \xc8\x99i comuniune cu to\xc8\x9bi cei care se Reuniser\xc4\x83 anterior. Chemat\xc4\x83 pentru a investiga acest mister, Lya - o femeie \xc3\xaenzestrat\xc4\x83 cu capacit\xc4\x83\xc8\x9bi psihice dezvoltate - sondeaz\xc4\x83 creierele shkeenilor \xc3\xaenainte \xc8\x99i dup\xc4\x83 ritual. Ea descoper\xc4\x83 astfel un nivel de comuniune nemai\xc3\xaent\xc3\xa2lnit, similar accep\xc8\x9biunii de Dumnezeu.\n_START_SECTION_\nEcraniz\xc4\x83ri\n_START_PARAGRAPH_\nPovestirea \xe2\x80\x9eZbur\xc4\x83torii nop\xc8\x9bii\xe2\x80\x9d a fost ecranizat\xc4\x83 de Vista Films, \xc3\xaen regia lui Robert Collector, cu un scenariu de Robert Jaffe. Filmul Nightflyers a fost lansat pe 23 octombrie 1987._NEWLINE_\xc3\x8en 2018 a fost realizat un serial SyFy omonim.'